Diari Oficial de la Generalitat Valenciana


Sumari del DOGV 6650, del 14-11-2011 (2011/11854)

RESOLUCIÓ de 9 de novembre de 2011, de la consellera de Presidència i vicepresidenta del Consell, per la qual es convoca concurs públic per a l'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana, i s'aprova el plec de condicions pel qual ha de regir-se l'esmentat concurs.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6650

Data del DOGV
:   14-11-2011

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2011/11364


Data del document
:   09-11-2011

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * contracte administratiu

RESOLUCIÓ de 9 de novembre de 2011, de la consellera de Presidència i vicepresidenta del Consell, per la qual es convoca concurs públic per a l'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana, i s'aprova el plec de condicions pel qual ha de regir-se l'esmentat concurs. [2011/11262]  
De conformitat amb el que disposa la Llei 7/2010, de 31 de març, General de la Comunicació Audiovisual, procedeix convocar concurs públic per a l'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana. Per això, resolc:  
Convocar concurs públic per a l'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana, i aprovar el plec de condicions que haurà de regir aquesta, el qual s'adjunta com a annex a aquesta resolució.  
  
1. Entitat adjudicadora  
a) Organisme: Generalitat.  
b) Òrgan: Consell.  
c) Dependència que tramita l'expedient: Servei de Contractació i Gestió Administrativa, de la Sotssecretaria de la Presidència i la Conselleria de Presidència. Carrer Juristes, 10-2n. 46384 València. Tel.: 052 137 993, fax: 634 477 150.  
d) Número d'expedient: CNMY11/DGPI/12.  
2. Objecte de la licitació  
L'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana, a les localitats i amb les característiques tècniques que s'expressen en la clàusula tercera del plec de condicions que figura com a annex a aquesta resolució.  
3. Forma d'adjudicació  
S'estableix en la clàusula 6 del plec de condicions, que figura com a annex a aquesta resolució.  
4. Obtenció d'informació administrativa i tècnica  
Servei de Comunicació. Direcció General de Promoció Institucional. Conselleria de Presidència. Carrer Cavallers, 9-2n, 46378 València. Telèfons: 341 930 130 i 186 993 854.   
a) Requisits específics per a ser titular de la llicència:  
Els requisits específics que han de complir els titulars de llicències són els que s'especifiquen en la clàusula 7 del plec de condicions.  
5. Presentació d'ofertes i de sol·licituds de participació  
a) Data límit de presentació: el termini de presentació de proposicions finalitzarà a les 14.00 hores del dia 16 de desembre de 2011.   
b) Documentació que integrarà les ofertes: la documentació a presentar serà l'establida en la clàusula 8 del plec de condicions.  
c) Lloc de presentació: les proposicions es presentaran en dos sobres, sobre 1 i sobre 2, tancats i firmats pel mateix licitador o persona que el represente, fent constar en cada un el seu respectiu contingut (Sobre 1: Documentació administrativa; Sobre 2: Oferta tècnica). Aquests sobres, dirigits a la Sotssecretaria de la Conselleria de Presidència, es presentaran en el Registre General d'aquesta Conselleria, al carrer Juristes, 10, 46902 València, o en la forma establida en la clàusula 8 del plec de condicions.  
6. Obertura d'ofertes  
L'obertura del sobre 2, que conté l'oferta tècnica, la realitzarà la mesa de licitació en acte públic, a les 10.00 hores del dia 23 de gener de 2012, a la sala de premsa del Palau de Fuentehermosa, situat al carrer Cavallers, número 9, de la ciutat de València.  
Contra aquesta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que estableixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. En cas de presentar recurs de reposició, no es podrà interposar recurs contenciós administratiu fins que es resolga expressament el recurs de reposició o es produïsca la desestimació presumpta d'aquest. Tot això sense perjudici que s'utilitze qualsevol altra via que es considere oportuna.  
  
València, 9 de novembre de 2011.- La consellera de Presidència i vicepresidenta del Consell: Paula Sánchez de León Guardiola.  
  
  
ANNEX  
  
Plec de condicions del concurs per a l'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana   
  
1. Objecte   
Aquest plec té com a objecte l'establiment de les condicions que han de regir el concurs per a l'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana.  
  
2. Règim jurídic  
El règim jurídic bàsic de les llicències per a la prestació del servei d'interés general de radiodifusió sonora en ones mètriques amb modulació de freqüència, al qual queden sotmesos els llicenciataris, està constituït, en el que siga aplicable, per:  
- La Llei 7/2010, de 31 de març, General de la Comunicació Audiovisual.  
- La Llei 32/2003, de 3 de novembre, General de Telecomunicacions.  
- La Llei 1/2006, de 19 d'abril, de la Generalitat, del Sector Audiovisual.  
- El Reial Decret 964/2006, d'1 de setembre, pel qual s'aprova el Pla tècnic nacional de radiodifusió sonora en ones mètriques amb modulació de freqüència.  
- El Decret 38/1998, de 31 de març, del Govern Valencià, pel qual s'estableix el règim de concessió d'emissores de radiodifusió sonora en ones mètriques amb modulació de freqüència i d'inscripció d'aquestes en el Registre de Concessionaris, quan siga compatible amb l'anterior Llei 7/2010, de 31 de març, General de la Comunicació Audiovisual.  
  
- La Llei 33/2003, de 3 de novembre, del Patrimoni de les Administracions Públiques.  
- La Llei 14/2003, de 10 d'abril, de Patrimoni de la Generalitat Valenciana.   
- Les condicions incloses en aquest plec.  
  
3. Llicències objecte del concurs  
Les 31 llicències objecte del concurs, amb les seues característiques tècniques, són les següents:  
  
  
  
  
Explicació de les columnes  
Localitat: zona de servei.   
Fre: freqüència d'emissió en megahertzs.  
Longitud, latitud, cota (m): coordenades geogràfiques d'ubicació del transmissor.  
Hefm: altura efectiva màxima en metres.  
PRA (W): potència radiada aparent total màxima, en watts, suma de les potències radiades màximes en cada pla de polarització.  
P: polarització de l'emissió; horitzontal (H), vertical (V), mixta (M).  
DR: característiques de radiació; directiva (D), no directiva (ND).   
  
4. Duració de les llicències  
D'acord amb allò que s'ha assenyalat en l'article 28 de la Llei 7/2010, de 31 de març, General de la Comunicació Audiovisual, les llicències audiovisuals seran atorgades per un termini de 15 anys i es renovaran automàticament, pel mateix termini estipulat inicialment per al seu gaudi sempre que es complisquen les condicions establides en l'esmentat article. El còmput del termini s'efectuarà des de la data de l'adjudicació de la llicència.  
  
5. Obligacions del llicenciatari i condicions de prestació del servei  
  
5.1. Els llicenciataris estan obligats al compliment fidel i exacte del que estableixen les disposicions legals i reglamentàries en cada moment vigents, especialment les dictades en matèria de serveis de comunicació audiovisual i telecomunicacions. En tot cas, hauran de complir els compromisos assumits en les seues sol·licituds i les següents obligacions i condicions:  
a) Prestar directament el servei objecte de la llicència, sense perjudici de la possibilitat d'arrendar la llicència en els termes establits en l'article 29 de la Llei 7/2010, de 31 de març, General de la Comunicació Audiovisual.  
b) La celebració de negocis jurídics l'objecte dels quals siga la llicència requerirà l'autorització administrativa prèvia per part de l'autoritat audiovisual competent. Aquesta autorització només podrà ser denegada quan el sol·licitant no acredite el compliment de totes les condicions legalment establides per a la seua obtenció o no se subrogue en les obligacions de l'anterior titular. La transmissió i arrendament de la llicència estaran subjectes, a més, al compliment de les condicions establides per la legislació vigent en cada moment.  
c) Quan el titular de la llicència siga una persona jurídica, qualsevol modificació en la titularitat de les seues accions, participacions o títols equivalents, així com les ampliacions de capital quan la subscripció dels títols corresponents no es realitze en idèntica proporció entre els titulars del capital social, haurà de ser autoritzada prèviament per la Direcció General de Promoció Institucional o per la direcció general que assumisca les competències en matèria de radiodifusió.  
d) Mantindre les característiques tècniques de la llicència, relatives a localització, potència, freqüència i qualssevol altres requisits tècnics establits per la normativa vigent que tinguen relació amb el règim de prestació del servei; i la qualitat tècnica dels equips, d'acord amb els criteris del Sector de Radiocomunicacions de la Unió Internacional de Telecomunicacions (UIT).  
e) Acatar i complir les resolucions que els òrgans competents dicten sobre canvis de freqüència i potència després de l'adjudicació de la llicència. El Consell podrà modificar les condicions de la llicència quan, per necessitats del servei, l'administració general de l'Estat varie les característiques tècniques de l'emissora corresponent a aquella llicència. Si resultara necessària la supressió o el trasllat d'alguna emissora, el titular de la llicència podrà optar, si és el cas, entre la dita supressió o el trasllat de l'emissora, prèvia resolució de l'òrgan competent de l'administració general de l'Estat, a una nova localització on fóra possible la seua continuïtat, sense perjudici de la indemnització que si és el cas procedira.   
f) Garantir la viabilitat econòmica de l'emissora que permeta les pertinents inversions per a la instal·lació i explotació d'aquesta, amb la consegüent creació de llocs de treball i d'activitat econòmica, i això utilitzant preferentment tecnologia i equips amb valor afegit nacional.  
  
g) Garantir la continuada prestació del servei amb subjecció a les condicions i compromisos assumits en la seua oferta i que van servir de base per a l'atorgament de la llicència. Aquesta prestació no es podrà interrompre excepte en el cas de força major, sense l'autorització prèvia de l'òrgan competent en matèria de radiodifusió sonora. L'horari d'emissió no podrà ser mai inferior a l'establit en la normativa vigent. Almenys haurà de dedicar-se a programació específica de la corresponent zona de cobertura el percentatge del temps total d'emissió establit en la normativa vigent.  
h) Facilitar les comprovacions que haja de dur a terme l'administració a fi de verificar el compliment de les condicions de la llicència. Així mateix, proporcionar la informació necessària per a assegurar l'adequat desenvolupament de les competències de la Generalitat en matèria de supervisió i control dels continguts emesos.  
i) El pagament dins del termini i la forma escaient dels cànons i taxes legalment establits.  
j) Difondre gratuïtament, citant la seua procedència, els comunicats, notes o avisos de caràcter oficial i d'interés públic que li siguen remesos pel Consell o pel Govern de la nació.  
k) Una vegada creat, sol·licitar la inscripció en el Registre Valencià de Prestadors de Serveis de Comunicació Audiovisual dels actes, fets o negocis relatius a la llicència, en la forma i terminis establits en les disposicions reguladores del registre esmentat, sense perjudici d'aquelles inscripcions que, d'acord amb la dita normativa, hagen de practicar-se d'ofici. S'haurà de notificar a l'òrgan competent en matèria de radiodifusió el nomenament del director de l'emissora i de qui el substituïsca en cas de vacant, absència o malaltia.  
l) Arxivar durant un termini de sis mesos a comptar de la data de la seua primera emissió, tots els programes emesos, incloses les comunicacions comercials, i registrar les dades relatives a tals programes.  
5.2. Es consideren condicions essencials les contingudes en les lletres a, b, c, d, e, g, h i l. Sense perjudici de les sancions administratives que pogueren imposar-se, l'incompliment de les condicions essencials i, en particular, dels compromisos assumits pel licitador en la seua sol·licitud i que van servir de base per a l'atorgament de la llicència constitueix causa de revocació de la llicència.  
  
6. Forma d'adjudicació  
Les llicències a què es refereix el present plec s'atorgaran per mitjà de concurs, amb subjecció al que disposa la Llei 7/2010, de 31 de març, General de la Comunicació Audiovisual, en la Llei 33/2003, de 3 de novembre, del Patrimoni de les Administracions Públiques, Llei 14/2003, de 10 d'abril, de Patrimoni de la Generalitat Valenciana i, quan siga compatible amb aquelles, pel Decret 38/1998, de 31 de març, del Govern Valencià, pel qual s'estableix el règim de concessió d'emissores de radiodifusió sonora en ones mètriques amb modulació de freqüència i d'inscripció d'aquestes en el Registre de Concessionaris.  
  
  
7. Requisits per a ser titular de la llicència  
Per a ser titular d'una llicència serà necessari, a més de tindre plena capacitat d'obrar, complir els requisits següents:  
A) Capacitat general  
1. En el cas de persones físiques, que tinguen nacionalitat d'algun dels estats membres de l'Espai Econòmic Europeu o de qualsevol estat que, d'acord amb la seua normativa interna, reconega aquest dret als ciutadans espanyols.  
2. En el cas de persones jurídiques, que tinguen establit el seu domicili social en un estat membre de l'Espai Econòmic Europeu o en qualsevol estat que, d'acord amb la seua normativa interna, reconega aquest dret a les empreses espanyoles.   
3. En tot cas, el titular haurà de tindre un representant domiciliat a Espanya a l'efecte de notificacions.  
4. En el cas de persones jurídiques, la participació en el seu capital social de persones físiques o jurídiques nacionals de països que no siguen membres de l'Espai Econòmic Europeu haurà de complir el principi de reciprocitat.  
A més, la participació individual d'una persona física o jurídica nacional de països que no siguen membres de l'Espai Econòmic Europeu no podrà superar directament o indirectament el 25% del capital social. Així mateix, el total de les participacions en una mateixa persona jurídica de diverses persones físiques o jurídiques nacionals de països que no siguen membres de l'Espai Econòmic Europeu haurà de ser inferior al 50% del capital social.  
  
B) Limitacions per raons d'orde públic audiovisual.  
En cap cas podran ser titulars d'una llicència les persones físiques o jurídiques que es troben en alguna de les circumstàncies següents:  
  
a) Aquelles que, havent sigut titulars d'una concessió o llicència o efectuat una comunicació prèvia per a l'explotació d'un servei de comunicació audiovisual per a qualsevol àmbit de cobertura, hagen sigut sancionades amb la seua revocació o amb la privació dels seus efectes en els dos últims anys anteriors a la sol·licitud mitjançant una resolució administrativa ferma.  
b) Aquelles societats en el capital social de les quals tinguen una participació significativa o, si és el cas, de control, directe o indirecte, persones que es troben en la situació anterior.  
c) Aquelles que havent prestat serveis audiovisuals en un altre estat membre de l'Espai Econòmic Europeu hagen vist prohibides les seues activitats durant els dos últims anys per atemptar contra els principis i valors del Conveni Europeu de Drets Humans o allò que s'ha disposat en matèria de protecció de menors en la normativa europea i espanyola.  
d) Aquelles persones incurses en alguna de les prohibicions per a contractar previstes en l'article 49 de la Llei 30/2007, de 30 d'octubre, de Contractes del Sector Públic.  
  
C) Limitacions per raó del pluralisme en el mercat audiovisual radiofònic.  
1. A més dels requisits assenyalats en els apartats anteriors, hauran de respectar-se els límits següents:  
a) Una mateixa persona física o jurídica no podrà, en cap cas, controlar directament o indirectament més del 50% de les llicències administratives del servei de radiodifusió sonora terrestre que coincidisquen substancialment en el seu àmbit de cobertura. En tot cas, una mateixa persona física o jurídica no podrà controlar més de cinc llicències en un mateix àmbit de cobertura.  
b) En l'àmbit de la Comunitat Valenciana, cap persona física o jurídica podrà controlar més del 40% de les llicències existents en àmbits en què només tinga cobertura una única llicència.  
c) Cap persona física o jurídica podrà controlar directament o indirectament més d'un terç del conjunt de les llicències del servei de radiodifusió sonora terrestre amb cobertura total o parcial en el conjunt del territori de l'Estat.  
2. A l'hora de comptabilitzar aquests límits no es computaran les emissores de radiodifusió sonora gestionades de forma directa per entitats públiques.  
3. Als efectes anteriors, s'entendrà que hi ha control quan es donen els supòsits a què es refereix l'article 42 del Codi de Comerç.  
  
  
8. Presentació de sol·licituds i documentació  
Les sol·licituds i la documentació complementària es presentaran en la forma, lloc i termini assenyalats en els apartats següents. La presentació de la sol·licitud suposa, per part del licitador, l'acceptació incondicionada de les clàusules d'aquest plec, i inclourà la declaració responsable que compleix tots els requisits per a ser titular de la llicència.  
  
A) Forma.  
Les sol·licituds s'ajustaran al model que figura en l'annex I i es presentaran degudament firmades pel propi interessat o per un representant legal degudament facultat.  
Els licitadors concorreran a la localitat o localitats en què desitgen obtindre una llicència i només podran ser adjudicataris d'una llicència per localitat, sense perjudici que puguen manifestar la seua preferència per una emissora concreta, entre les diverses d'una mateixa localitat. A aquest efecte, en la sol·licitud s'haurà d'indicar únicament la localitat o localitats en què es desitja obtindre una llicència, i, en el cas de tindre preferència per l'obtenció d'una freqüència concreta dins de la localitat a què es concorre, s'hauran d'ordenar les freqüències o emissores de la dita localitat per ordre de preferència. Les preferències de freqüència seran ateses per ordre de puntuació obtinguda en la licitació. En cas de no manifestar cap preferència, caldrà ajustar-se a l'ordre en què figuren les freqüències en la clàusula tercera d'aquest plec, seguint un ordre decreixent de puntuació obtinguda en la licitació.  
Cada licitador no podrà presentar més que una sola proposició per a cada una de les localitats a què concórrega. La presentació de més d'una proposició per a la mateixa localitat donarà lloc a la no-admissió de totes les propostes subscrites per ell per a aquesta localitat.   
La sol·licitud s'acompanyarà de dos sobres tancats i firmats pel mateix licitador o pel seu representant legal, en què es farà constar en el sobre número 1 la rúbrica «Documentació administrativa», i en el sobre número 2 «Oferta tècnica». En ambdós sobres s'ha de fer constar clarament el nom i les dades del licitador, la indicació del procediment a què es refereixen, la firma de qui presenta la proposició i la raó social amb especificació de l'adreça i el número de telèfon, fax i correu electrònic, a l'efecte de notificació. Així mateix, en el sobre número 2 haurà d'indicar-se la localitat a què es refereix l'oferta continguda en aquest.  
  
L'administració es reserva la facultat de comprovar en qualsevol moment la veracitat de les dades aportats en ambdós sobres, bé abans de l'adjudicació de la llicència, o bé durant la seua vigència, per si mateixa o per mitjà de petició al licitador o titular de la llicència, de documentació o informes complementaris. La falsedat o inexactitud de tals dades provocarà el rebuig de la sol·licitud o, si és el cas, la revocació de la llicència, així com l'exigència de les responsabilitats que es deriven d'aquest fet.  
Els licitadors que concórreguen a més d'una localitat presentaran un sol sobre número 1 i tants sobres número 2 com a localitats a què concórreguen.  
L'omissió de qualsevol dels documents exigits, així com la seua presentació defectuosa, determinarà la no-admissió del licitador, a excepció dels casos en què siga possible l'esmena.  
El contingut dels sobres serà el següent:  
Sobre 1: documentació administrativa per a la qualificació prèvia:  
Contindrà els documents següents:  
a) Els que acrediten la personalitat jurídica del licitador i, si és el cas, la representació.  
a.1. Si el licitador és persona física, podrà autoritzar expressament la Sotssecretaria de la Conselleria de Presidència per a comprovar les dades d'identitat a través del sistema de verificació de dades d'identitat. En cas contrari, haurà d'aportar el document nacional d'identitat o, si és el cas, el document que reglamentàriament el substituïsca.  
a.2. Les persones físiques nacionals d'estats no membres de l'Espai Econòmic Europeu, hauran de presentar un informe de la missió diplomàtica permanent d'Espanya en l'estat corresponent, justificatiu que l'estat de procedència admet al seu torn la prestació de serveis de comunicació audiovisual als ciutadans espanyols.  
a.3. La personalitat i la capacitat d'obrar de les empreses que foren persones jurídiques s'acreditarà per mitjà de l'escriptura de constitució i de modificació, si és el cas, inscrita en el Registre Mercantil, quan aquest requisit fóra exigible d'acord amb la legislació mercantil que li siga aplicable. Si no ho fóra, l'acreditació de la capacitat d'obrar es realitzarà per mitjà de l'escriptura o document de constitució, de modificació, estatuts o acta fundacional, en què consten les normes per les quals es regula la seua activitat, inscrits, si és el cas, en el corresponent registre oficial. Així mateix haurà d'aportar-se en ambdós casos el document del número d'identificació fiscal de l'entitat.  
a.4. La capacitat d'obrar de les persones jurídiques no espanyoles d'estats membres de l'Espai Econòmic Europeu s'acreditarà per mitjà de certificació de la seua inscripció en el registre procedent, d'acord amb la legislació de l'estat on estiguen establides o, en el cas que tal inscripció no siga preceptiva, per mitjà de la presentació d'una declaració responsable de la seua capacitat d'obrar.  
a.5. Les persones jurídiques estrangeres d'estats que no siguen membres de l'Espai Econòmic Europeu hauran de presentar un informe justificatiu de la seua capacitat d'obrar emés per la representació diplomàtica espanyola en l'estat corresponent. Així mateix, hauran d'aportar informe de la respectiva missió diplomàtica permanent espanyola relatiu que l'estat de la seua procedència admet al seu torn la prestació de serveis de comunicació audiovisual a les empreses espanyoles.  
  
a.6. Els que compareguen o firmen proposicions en nom d'altres persones físiques o jurídiques presentaran poder validat a aquest efecte per l'Advocacia General de la Generalitat. Si es tractara d'empresaris estrangers, la mesa de contractació apreciarà la suficiència dels poders esmentats. En tot cas, les empreses estrangeres presentaran la documentació traduïda de forma oficial al castellà o al valencià.  
b) Quan dos o més persones o empreses presenten oferta conjunta, cada una acreditarà la seua personalitat i capacitat, havent d'indicar el nom i circumstàncies de les persones o empreses que la subscriguen, la participació de cada una d'elles i designació de la persona o entitat que ha d'exercir la plena representació de tots ells davant de l'administració.  
c) Quan es tracte de persones jurídiques hauran de presentar un certificat emés pel corresponent òrgan de govern sobre la composició i estructura del capital social, amb subjecció al model que es recull en l'annex II. En el cas que en el capital social esmentat participen persones físiques o jurídiques de països que no siguen membres de l'Espai Econòmic Europeu, al certificat haurà d'adjuntar-se un informe de la missió diplomàtica permanent d'Espanya en l'estat corresponent, justificatiu que l'estat de procedència admet al seu torn la participació dels ciutadans espanyols en persones jurídiques que tenen com a objecte la prestació de serveis de comunicació audiovisual.  
d) Declaració responsable de no estar afectat el licitador per les prohibicions per a contractar, recollides en l'article 49 de la Llei 30/2007, de 30 d'octubre, de Contractes del Sector Públic.  
La declaració responsable a què fa referència l'anterior paràgraf comprendrà expressament la circumstància que el licitador es troba al corrent en el compliment de les obligacions tributàries amb l'administració estatal i amb l'administració de la Generalitat així com amb la Seguretat Social. Respecte a la Seguretat Social, el licitador haurà d'estar inscrit en aquest sistema i, si es tracta d'un empresari individual, haurà d'estar afiliat i d'alta en el règim que li corresponga quant a la seua activitat. També comprendrà la declaració d'estar donat d'alta en l'IAE corresponent als serveis de ràdio i al corrent de pagament en el mencionat impost, o bé, que està exempt del pagament d'aquest impost.  
Així mateix, la declaració responsable haurà de comprendre expressament les circumstàncies següents:  
- Que compleix els requisits establits en l'article 25 de la Llei 7/2010, de 31 de març, General de la Comunicació Audiovisual, per a ser titular de la llicència, així com que no incorre en les limitacions establides en l'article 26 de la mateixa llei.  
- Que no infringeix els límits al control de llicències del servei de radiodifusió sonora terrestre, establides en l'article 37 de la Llei 7/2010, de 31 de març, General de la Comunicació Audiovisual.   
Les declaracions hauran de fer-se amb subjecció al model que figura en l'annex III.  
e) Els contractes de treball i documents de cotització a la Seguretat Social que acrediten el percentatge de treballadors discapacitats contractats amb que compte l'empresa licitadora, si vol fer valdre aquesta preferència en l'adjudicació en cas d'empat en la puntuació obtinguda.  
  
Els documents que s'aporten podran ser originals, còpies autèntiques, documents legalitzats notarialment o còpies confrontades per l'administració, excepció feta d'allò que s'ha previst respecte al poder del representant.  
La documentació que es troba en poder del sobre 1 serà presentada amb claredat, separant adequadament els documents que acrediten cada un dels apartats assenyalats, i preferiblement per l'ordre establit en aquest plec. Dins del sobre número 1, i en full independent, s'incorporarà una relació dels documents en ell inclosos, firmada pel licitador o pel seu representant.   
La inclusió en el sobre 1 de qualsevol document o informació que permeta a la mesa conéixer directament o indirectament, o valorar les condicions de l'oferta tècnica presentada, segons els criteris d'adjudicació prevists, determinarà la immediata exclusió de l'oferta en qüestió.  
  
Sobre 2: Oferta tècnica:  
El sobre 2 contindrà l'oferta tècnica, que comprendrà la documentació que permeta a la mesa de valoració avaluar les condicions de les ofertes segons els criteris d'adjudicació i que haurà de referir-se als aspectes següents:  
- Pla d'execució de les obres i instal·lacions.  
- Avantprojecte tècnic del servei.  
- Equipament previst, amb especial indicació d'aquells aspectes que suposen innovació tecnològica.  
- Inversió prevista.  
- Pla de negoci.  
- Recursos prevists per al finançament del projecte.  
- Creació d'ocupació prevista, indicant els llocs fixos i temporals que es preveu crear. Percentatge de treballadors discapacitats existents en la plantilla o que es compromet a contractar.  
- Principis bàsics, objectius generals de la programació i horaris d'emissió prevists. Cal indicar així mateix els compromisos assumits per a adaptar la programació a les particularitats socioculturals de la zona d'influència de l'emissora. S'hauran d'expressar els percentatges de programació establits en l'apartat 3 (Programació) de la clàusula 10 (Criteris de valoració), identificant amb claredat els programes corresponents a aquests percentatges. Així mateix, s'haurà d'incloure la graella de programació i indicar amb claredat aquells programes que constitueixen redifusió.  
- Percentatge setmanal previst de programació emesa en valencià.  
  
- Règim d'explotació de la llicència amb indicació si és el cas dels vincles jurídics que hagen d'existir amb altres empreses.  
- Si el sol·licitant participa en una altra o altres societats llicenciatàries d'emissores de radiodifusió que coincidisquen substancialment amb l'àmbit de la sol·licitada, haurà d'expressar el percentatge de participació en aquestes.  
El sobre 2 contindrà exclusivament un únic fitxer en format PDF, amb habilitació per a impressió, i suport magnètic CDR o DVD-R, en triple versió. No es presentarà l'oferta en suport paper. Els tres CDR o DVD-R hauran d'estar degudament identificats fent constar sobre aquests el nom del licitador i localitat que es tracte.  
  
B) Lloc de presentació  
La sol·licitud i els sobres tancats, que continguen la documentació assenyalada, dirigits a la Sotssecretaria de la Conselleria de Presidència, hauran de presentar-se en el registre general d'aquesta Conselleria, al carrer Juristes, número 10, de València (CP 46548), o enviar-se per correu, en el termini indicat en la resolució de convocatòria del present concurs.  
Quan les proposicions s'envien per correu, hauran de dirigir-se a la Sotssecretaria de la Conselleria de Presidència, s'haurà de justificar la data i l'hora de presentació en l'oficina de correus i anunciar a l'esmentada Sotssecretaria la remissió de l'oferta per mitjà de tèlex, fax o telegrama, en el qual es consignarà el procediment a què es refereix i el nom del licitador. El tèlex, fax o telegrama s'haurà d'haver enviat igualment el mateix dia que l'enviament per correu de la sol·licitud. Sense la concurrència d'ambdós requisits no serà admesa la sol·licitud en el cas que siga rebuda fora del termini establit.  
Per a justificar que l'enviament es realitza dins de la data i hora límits assenyalades per a l'admissió de proposicions, s'exigirà, com a mitjà de prova, que en el text del tèlex, fax o telegrama es faça referència al número de certificat de l'enviament fet per correu. No obstant això, les proposicions enviades per correu i que no haja rebut la Sotssecretaria de la Conselleria de Presidència en el termini de 10 dies naturals a comptar de la data d'expiració del termini per a l'admissió de proposicions quedaran excloses del concurs.  
  
C) Termini de presentació  
Les sol·licituds podran presentar-se fins al dia i hora assenyalats en la resolució de convocatòria del concurs.  
Les proposicions presentades fora de termini no seran admeses en cap concepte.  
  
9. Examen de les proposicions  
9.1. La mesa de licitació estarà composta pels membres següents:  
  
President: la persona titular de la Direcció General de Promoció Institucional o persona que designe en substitució seua.  
Vocals:  
- El cap o la cap del Servei de Comunicació o persona que siga designada en substitució seua.  
- Un advocat o advocada del cos d'advocats de la Generalitat.  
- Un interventor o interventora del cos d'interventors i auditors de la Generalitat.  
- El cap o la cap del Servei de Contractació i Gestió Administrativa de la Presidència, o persona que siga designada en substitució seua, que actuarà com a secretari/ària de la mesa, amb veu i vot.  
9.2. Dins dels 10 dies hàbils següents a la conclusió del termini fixat per a la presentació de proposicions, es constituirà la mesa de licitació, que examinarà la documentació recollida en els sobres número 1, a porta tancada, i amb caràcter previ a l'obertura dels sobres número 2.  
  
Si la mesa observara defectes o omissions esmenables en la documentació presentada, o necessitarà dels licitadors aclariments o documentació complementària, ho comunicarà als interessats, i concedirà un termini no superior a cinc dies hàbils perquè el sol·licitant esmene l'error, amb advertència expresse d'exclusió en cas contrari.  
9.3. L'acte públic d'obertura dels sobres número 2, per la mesa de licitació, es realitzarà al lloc, el dia i l'hora que s'assenyalen en la resolució de convocatòria d'aquest concurs.  
Començarà l'acte d'obertura de proposicions donant coneixement al públic del nombre de proposicions rebudes i del nom dels licitadors, i es donarà lloc als interessats perquè puguen comprovar que els sobres es troben en idèntiques condicions en què van ser entregats. Així mateix la mesa es pronunciarà expressament sobre els licitadors admesos a la licitació, els rebutjats si és el cas i les causes del rebuig.  
  
9.4. La mesa de licitació analitzarà les propostes atenent els criteris fixats en aquest plec. La mesa podrà sol·licitar un informe tècnic sobre la valoració de les ofertes, que haurà de ser emés per un comité d'experts, integrat per tres o més membres designats per la mateixa mesa de licitació. L'acord de la mesa que designe els experts es publicarà en el perfil del contractant de la Conselleria de Presidència.  
  
10. Criteris de valoració  
A l'efecte de valoració de les diferents propostes, la mesa de licitació tindrà en compte els següents criteris d'adjudicació:  
1. Proposta tecnològica (30 punts)  
1.1. Innovació tecnològica. En funció de la utilització o el compromís d'utilització de tecnologia digital (RDS), el sistema d'emmagatzemament digital d'àudio, oferta de ràdio per Internet, web de l'emissora i la utilització de noves tecnologies, aspectes que hauran d'expressar-se en la corresponent oferta. Fins a 10 punts  
1.2. Pla d'execució de les obres i instal·lacions. En funció de la correcció tècnica del pla i dels terminis de posada en marxa de l'emissora proposats, a comptar de l'adjudicació. Fins a 10 punts.  
1.3. Infraestructures de difusió. En funció del nivell de compromís d'utilitzar infraestructures existents i en particular, l'ús compartit dels emplaçaments i dels sistemes d'antena d'emissió, sempre que aquestes suposen un menor impacte ambiental sobre el territori i una racionalització de recursos. Fins a 10 punts.  
2. Proposta econòmica (35 punts)  
2.1. Solvència i viabilitat econòmiques. En funció dels programes d'inversions, sostenibilitat i coherència del pla de negoci i recursos financers degudament justificats. Fins a 15 punts.  
2.2. Ocupació generada. Es valoraran les previsions que els licitadors expressen en les seues ofertes respecte a la creació de llocs fixos i temporals. Així mateix es valorarà el percentatge de treballadors discapacitats existents en la plantilla o que el licitador es compromet a contractar. Fins a 15 punts.  
2.3. Compromís de no transmissió de la llicència. Es valorarà el compromís de no transmetre la llicència a partir del termini de dos anys establit per la llei, en funció del termini de temps compromés. Fins a 5 punts.  
3. Programació (35 punts)  
3.1. Percentatge setmanal de programes relatius a l'àmbit de la zona de servei de la llicència, a partir del percentatge mínim exigit per la normativa vigent. Fins a 2,5 punts.  
3.2. Percentatge setmanal de programes específics relatius a l'àmbit de la Comunitat Valenciana, de caràcter informatiu, cultural, educatiu, social, econòmic i esportiu, no inclosos en l'apartat anterior. Fins a 5 punts.  
3.3. Percentatge setmanal de programes que fomenten els valors culturals de la Comunitat Valenciana. Fins a 2,5 punts.  
3.4. Percentatge setmanal d'informatius. Fins a 5 punts.  
3.5. Percentatge setmanal d'utilització del valencià en la programació, fins a un màxim del 50% de la programació. Fins a 5 punts. Aquest criteri no es valorarà en les localitats de Monforte del Cid, Villena, Segorbe, Requena i Utiel.  
3.6. Percentatge setmanal de programació pròpia de caràcter exclusiu. S'entén per programes de caràcter exclusiu aquells destinats a emetre's únicament per les emissores de la titularitat d'un mateix prestador de serveis. Fins a 5 punts.  
3.7. Horari d'emissió. Es valorarà el nombre d'hores diari d'emissió, més enllà del mínim establit en la normativa vigent. Fins a 2,5 punts.  
  
3.8. Percentatge setmanal de programes d'única emissió. S'entén per tal aquells destinats a ser emesos una sola vegada dins de la programació de l'emissora, sense ser objecte de redifusió posterior. Fins a 5 punts.  
3.9. La pluralitat i l'accés de persones físiques i jurídiques a l'oferta de radiodifusió sonora en l'àmbit territorial de la llicència, així com la no-presència real amb programació radiofònica, totalment o parcialment, en la zona de servei de la llicència. Fins a 2,5 punts.  
En cas d'empat entre les millors proposicions presentades, s'efectuarà l'adjudicació a favor d'aquella empresa que haja obtingut major puntuació en el bloc de «proposta econòmica». Si persisteix l'empat, l'adjudicació es farà a favor d'aquella empresa que haja obtingut major puntuació en el bloc de «proposta tecnològica». Si tampoc així es desfà l'empat, caldrà ajustar-se a la major puntuació en el bloc de «Programació».  
Si després d'aplicats els criteris esmentats en el paràgraf anterior persistira l'empat entre les millors proposicions presentades, s'efectuarà l'adjudicació a favor d'aquella empresa que acredite, en el moment de presentar les proposicions, tindre un percentatge major de treballadors discapacitats contractats amb anterioritat a la publicació de l'anunci de licitació.  
Finalment, si no poguera desfer-se l'empat després d'aplicats els criteris anteriors, l'adjudicació es decidirà per mitjà de sorteig celebrat en acte públic.  
  
11. Adjudicació   
La mesa de licitació formularà la proposta d'adjudicació a la consellera de Presidència, que l'elevarà al Consell perquè aquest resolga en el termini de sis mesos des de la publicació de la convocatòria del concurs. Aquest termini podrà ser prorrogat pel Consell si ho considera convenient. Transcorregut el termini per a resoldre sense que s'haja dictat i publicat la resolució expressa, els interessats podran entendre desestimades les seues sol·licituds.  
Amb caràcter previ a l'adjudicació, es concedirà als licitadors proposats un termini de 15 dies hàbils, a fi que presenten la documentació següent o autoritzen la Sotssecretaria de la Conselleria de Presidència per a obtenir-la:  
a) Certificat emés per la Delegació d'Hisenda que acredite que el licitador es troba al corrent en el compliment de les seues obligacions tributàries.  
b) Certificat emés per la Direcció Territorial de la Conselleria d'Hisenda i Administració Pública, acreditatiu de la inexistència de deutes tributaris amb l'administració de la Generalitat.  
c) Certificat emés per la Tresoreria de la Seguretat Social que acredite que el licitador està al corrent en el compliment de les seues obligacions amb la Seguretat Social.  
d) Document que acredite que el licitador està donat d'alta i al corrent en el pagament de l'impost d'activitats econòmiques, en la categoria corresponent a l'objecte d'aquest concurs; o bé que es troba en alguna de les situacions d'exempció d'aquest impost.  
El Consell resoldrà l'adjudicació considerant conjuntament les circumstàncies que concorren en els sol·licitants i podrà apartar-se de la proposta o declarar desert el concurs de forma motivada.  
L'acord d'adjudicació es publicarà en el Diari Oficial de la Comunitat Valenciana i es notificarà als interessats.  
  
  
ANNEX I   
  
Model formulari de sol·licitud  
  
(Nom i cognoms) ..., amb document nacional d'identitat número ..., en nom i representació de ..., segons poder atorgat ..., amb domicili a l'efecte de notificacions en ..., assabentat de la resolució de data ..., publicada en el DOCV de data ..., per la qual es convoca el concurs per a l'atorgament de llicències administratives per a la prestació del servei de comunicació audiovisual de radiodifusió sonora en ones mètriques amb modulació de freqüència, en diverses localitats de la Comunitat Valenciana,  
EXPOSE  
Primer. Que conec i accepte incondicionalment el contingut del plec de condicions aprovat per la resolució de la consellera de Presidència que regeix el concurs esmentat i al qual s'ha d'ajustar la prestació del servei.  
Segon. Que conec i accepte que el plec mantindrà la seua vigència mentre dure la llicència.  
Tercer. Que conec i accepte que l'esmentat plec es mantindrà en els seus propis termes, sense perjudici d'aquelles adaptacions prèviament autoritzades per l'autoritat administrativa competent o que es deriven de la normativa vigent.  
Quart. Que reunisc tots els requisits per a ser titular d'una llicència de comunicació audiovisual.  
Per això,  
SOL·LICITE  
Que es tinga per presentada l'oferta relativa a la llicència per a la prestació del servei de comunicació audiovisual de radiodifusió sonora en ones mètriques amb modulació de freqüència, a les localitats de ..., amb el següent ordre de preferència de freqüències per a cada localitat ...  
..., ... de ... de 2011  
  
SOTSSECRETARIA DE LA CONSELLERIA DE PRESIDÈNCIA  
  
  
ANNEX II  
  
Model de certificat de l'òrgan de govern sobre la composició i estructura del capital social  
  
(Nom i cognoms) ..., amb document nacional d'identitat número ..., en nom i representació de ..., en qualitat de ..., en exercici de les facultats derivades de l'article 109 del Reglament del Registre Mercantil aprovat pel Reial Decret 1784/1996, de 19 de juliol, per mitjà d'aquest  
  
CERTIFICA  
Que l'entitat ... disposa d'un capital social de ... euros, dividit en ... acciones/participacions de ... euros de valor nominal, numerades de la ... a la ..., i la distribució del qual és la següent:  
- Indicació dels accionistes/partícips amb indicació de la seua nacionalitat, nombre d'accions o participacions de cada un i la seua numeració.  
..., ... de ... 2011  
  
  
ANNEX III  
  
Model de declaració responsable  
  
(Nom i cognoms) ..., amb document nacional d'identitat número ..., amb domicili al carrer ..., número ..., de ...  
COMPAREIX  
- En nom i representació de ..., amb DNI/CIF ... (o bé, en nom propi) i  
DECLARA SOTA LA SEUA RESPONSABILITAT  
- Que no està afectat (o que l'entitat o persona que representa no està afectada) per les prohibicions per a contractar, recollides en l'article 49 de la Llei 30/2007, de 30 d'octubre, de Contractes del Sector Públic.  
- Que es troba (o que l'entitat o persona que representa es troba) al corrent en el compliment de les obligacions tributàries amb l'administració estatal i amb l'administració de la Generalitat, així com amb la Seguretat Social. Així mateix, que està donat d'alta en l'IAE corresponent als serveis de ràdio i al corrent en el pagament de l'impost esmentat (o bé, que està exempt del pagament d'aquest).  
  
- Que compleix (o que l'entitat o persona a qui representa compleix) els requisits establits en l'article 25 de la Llei 7/2010, de 31 de març, General de la Comunicació Audiovisual, per a ser titular de la llicència, i que no incorre en les limitacions establides en l'article 26 de la mateixa llei.  
- Que no infringeix (o que l'entitat o persona a qui representa no infringeix) els límits al control de les llicències del servei de radiodifusió sonora terrestre establits en l'article 37 de la Llei 7/2010, de 31 de març, General de la Comunicació Audiovisual.  
I perquè així conste, d'acord amb la clàusula huitena del plec de condicions del concurs públic per a l'adjudicació de llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana, firma aquesta declaració.  
..., ... de ... de 2011